Illum, il-Kummissjoni qed tirrapreżenta t-Tieni Rapport tagħha dwar il-progress li sar fil-ġlieda kontra t-traffikar ta' bnedmin. Billi jikkunsidra l-miżuri meħuda mill-2015 'il hawn, ir-rapport jenfasizza x-xejriet ewlenin fit-traffikar ta' bnedmin u jiddeskrivi l-isfidi li fadal li l-UE u l-Istati Membri għandhom jindirizzaw b'mod prijoritarju. Il-Kummissarju għall-Migrazzjoni, l-Affarijiet Interni u ċ-Ċittadinanza Dimitris Avramopoulos, qal: “Ir-rapport tal-lum juri li biss billi naħdmu flimkien li t-traffikar ta' bnedmin jista' fl-aħħar mill-aħħar jiġi prekluż. Minkejja l-progress f'xi oqsma, hemm ħtieġa imperattiva biex tintemm il-kultura ta' impunità għat-trażgressuri u dawk li jabbużaw. Informazzjoni komprensiva dwar prattiki nazzjonali u transnazzjonali li jinsabu fir-rapport tal-lum iwittu t-triq ' il quddiem u l-Kummissjoni tinsab lesta li tagħti l-appoġġ tagħha b'kull mod possibbli”. Il-koordinatur tal-UE Kontra t-Traffikar, Myria Vassiliadou, qalet: “Is-sejbiet ta' dan it-tieni rapport huma inkoraġġanti iżda fl-istess ħin konċernanti. Kien hemm ħafna suċċessi, iżda l-għan aħħari tagħna għandu jibqa' li neqirdu l-kriminalità, dan nafuh lill-vittmi. Għandna ħafna għodod fil-livell tal-UE lesti biex jiġu implimentati bis-sħiħ u jiżguraw li l-ebda vittma ma tibqa' inviżibbli.” Ir-rapport juri li 20 532 raġel, mara u minuri kienu rreġistrati bħala vittmi ta' traffikar fl-UE fl-2015-2016. Madankollu, l-għadd attwali x'aktarx li jkun ogħla b'mod sinifikanti peress li bosta vittmi jibqgħu ma jiġux identifikati. In-nisa u l-bniet jkomplu jkunu l-aktar vulnerabbli għat-traffikar (68 %) filwaqt li l-minuri jirrappreżentaw 23 % tal-vittmi rreġistrati. It-traffikar għal sfruttament sesswali għadu l-aktar forma mifruxa (56 %), segwit minn traffikar għall-isfruttament tax-xogħol (26 %). Il-livell ta' prosekuzzjonijiet u kundanni huwa baxx, b' 5 979 prosekuzzjoni u 2 927 kundanna rrappurtati u 18-il kundanna rrappurtata biss tal-użu intenzjonali ta' servizzi pprovduti mill-vittmi. Ir-rapport jenfasizza wkoll żieda fit-traffikar fi ħdan l-Istati Membri u fl-identifikazzjoni ta' vittmi żgħażagħ u persuni b'diżabilità. L-użu tal-Internet u l-midja soċjali biex jiġu rreklutati l-vittmi huwa nnutat ukoll kif ukoll iż-żieda fir-riskju ta' traffikar fil-kuntest tal-migrazzjoni. Filwaqt li kien hemm xi titjib, partikolarment f'rabta mal-kooperazzjoni transfruntiera (muri permezz tal-isforzi konġunti tal-Europol u l-Eurojust), dan il-fenomenu qed ikompli jevolvi. Għaldaqstant, il-Kummissjoni tidentifika numru ta' oqsma ta' prijorità għall-Istati Membri biex jiffukaw fuqhom biex jiġġieldu b'mod effettiv kontra t-traffikar ta' bnedmin: Minn mindu inħareġ l-ewwel rapport ta' progress, il-Kummissjoni ħadet diversi passi biex tindirizza t-traffikar ta' bnedmin u se tkompli tassisti lill-Istati Membri fl-isforzi tagħhom, kemm permezz ta' appoġġ finanzjarju u kif ukoll miżuri operattivi. Sfond It-traffikar tal-bnedmin huwa ksur tad-drittijiet fundamentali, u huwa espliċitament ipprojbit mill-Karta tad-Drittijiet Fundamentali tal-Unjoni Ewropea. Id-Direttiva tal-UE Kontra t-Traffikar adottata fl-2011 tressaq approċċ iffukat fuq il-vittma, speċifiku għall-ġeneru u sensittiv għall-minuri biex jindirizza t-traffikar ta' bnedmin, billi tistabbilixxi dispożizzjonijiet robusti dwar il-protezzjoni, assistenza u appoġġ lill-vittmi, kif ukoll dwar il-prevenzjoni u l-prosekuzzjoni tar-reat. Skont id-Direttiva, l-Istati Membri jridu jirrappurtaw lill-Koordinatur tal-UE Kontra t-Traffikar li min-naħa tiegħu jikkontribwixxi għar-rapport ta' progress biennwali tal-Kummissjoni. Fl-4 ta' Diċembru 2017, il-Kummissjoni ppubblikat Komunikazzjoni li tfassal l-azzjonijiet prijoritarji tagħha biex tindirizza t-traffikar ta' bnedmin. Ir-rapport tal-lum jinkludi aġġornament dwar l-azzjonijiet meħuda skont din il-Komunikazzjoni u s-sejbiet tagħha se jikkontribwixxu għall-implimentazzjoni ulterjuri tal-Komunikazzjoni. Ir-rapport tal-lum jinkludi wkoll aġġornament dwar l-applikazzjoni tar-regoli tal-UE dwar permessi ta' residenza għal vittmi tat-traffikar (id-Direttiva 2004/81/KE). Għal Aktar Informazzjoni It-Tieni Rapport dwar il-progress li sar fil-ġlieda kontra t-traffikar ta' bnedmin (2018) Dokument ta' Ħidma tal-Persunal tal-Kummissjoni Studju: Ġbir ta' data dwar it-traffikar ta' bnedmin fl-UE. Is-sit web tal-Kummissjoni: Flimkien kontra t-traffikar ta' bnedmin